ყარღანი
ყარღანი (ლათ. Nitrosalsola dendroides) — ნახევრად ბუჩქი ჯიჯლაყასებრთა ოჯახისა. სიმაღლეში 75–150 სმ-ია. აქვს სქელი და მოკლე ღერო; გრძელი, ზედა მხარეს მიმართული, მორუხო-მწვანე ფერის ტოტები, რომლებიც ხშირი შებუსვითაა წარმოდგენილი. ფოთლები მორიგეობითაა განლაგებული, სიგრძეში 2–5 მმ-ია, ხაზური, ხორცოვანი, ბლაგვი, ძირთან ოდნავ გაგანიერებული, გვიან სცვივა, მფარავი (თანაყვავილის) ფოთლები კვერცხისებრ-სამკუთხოვანი და კილისებრია. ყვავილები მრავალრიცხოვანია, მარტოული, შეკრებილია ხშირ, ფართო, საგველიან ყვავილედში. გავრცელებულია რუსეთის ევროპულ ნაწილში, კავკასიაში, შუა აზიაში, ირანში და სხვ. იყენებენ საპნის დასამზადებლად საჭირო კუსტარული პოტაშის მისაღებად, სათაიგულე მასალად; ზამთარში აქლემისა და ცხვრის საკვებადაც გამოიყენება.